|  |
| --- |
| **DĖL klaipėdos bendrojo ugdymo mokyklų tinklo pertvarkos iki 2015 metų plano projekto** |

2011 m. gruodžio 29 d.

Klaipėda

Vykdant Lietuvos Respublikos Vyriausybės 2011 m. birželio 29 d. nutarimo Nr. 768 „Dėl mokyklų, vykdančių formaliojo švietimo programas, tinklo kūrimo taisyklių patvirtinimo“ 3.1 punktą, Klaipėdos miesto savivaldybės administracijos direktoriaus 2011 m. spalio 4 d. įsakymu Nr. AD1-2000 buvo sudaryta darbo grupė Mokyklų tinklo pertvarkos iki 2015 metų bendrojo plano ir jo priedų (toliau – Bendrasis planas) projektams parengti.

Bendrojo plano projektas buvo rengiamas atliekant Klaipėdos švietimo konteksto analizę (demografinė būklė, ekonominė ir socialinė būklė, švietimo finansinis kontekstas, mokinių vežiojimo situacija). Pagrindžiant bendrojo ugdymo mokyklų tinklo pertvarką, buvo apžvelgiama ugdymo įstaigų tinklo kaita, mokinių skaičiaus kaita, prognozuojama mokinių skaičiaus kaita, analizuojama ugdymo kokybė ir prieinamumas, įvertinti mokyklų pastatai ir patalpos, klasių ir mokyklų užpildomumas, mokytojų kokybinė sudėtis bei nustatytos spręstinos problemos. Mokyklų tinklo situacija išanalizuota pagal SSGG, iškeltas strateginis tikslas, uždaviniai ir prioritetas, nustatyti pagrindinių rezultatų rodikliai bei numatomos mokyklų tinklo pertvarkos vertinimas. Bendrojo plano neatskiriama dalis yra 3 priedai: Klaipėdos miesto savivaldybės mokyklų reorganizavimo, likvidavimo, pertvarkymo ir struktūros pertvarkymo, Mokytojų kvalifikacijų atnaujinimo ir įdarbinimo bei Mokinių vežiojimo užtikrinimo planai.

Bendrojo plano rengimo metu buvo diskutuota su įvairių interesų grupėmis dėl numatomų pokyčių iki 2015 metų suderinamumo. Spalio ir lapkričio mėnesiais vyko įvairūs susitikimai-diskusijos su suinteresuotomis įstaigomis ir vadovais:

- spalio 24 d. – su profesinių mokyklų vadovais,

- lapkričio 8 d. - su 1-osios ir 2-osios specialiųjų, Kurčiųjų ir neprigirdinčiųjų mokyklų, Moksleivių saviraiškos centro, viešosios įstaigos „Vaivorykštės takas“ vadovais dėl galimų pokyčių,

- lapkričio 10 d. - su „Vyturio“ pagrindinės mokyklos, Baltijos gimnazijos ir Naujakiemio suaugusiųjų vidurinės mokyklos vadovais dėl nuotolinio mokymo klasių,

- lapkričio 11 d. - su Kurčiųjų ir neprigirdinčiųjų mokyklos vadovais dėl Kurčiųjų ugdymo centro kūrimo,

- lapkričio 14 d. - su mokyklų-darželių vadovais dėl numatomos pertvarkos idėjų,

- lapkričio 16 d. - su Gedminų pagrindinės mokyklos vadovais dėl Valdorfo sistemos pritaikymo ir „Versmės“, „Smeltės“ progimnazijų, Gedminų pagrindinės mokyklos, „Nykštuko“ mokyklos-darželio vadovais dėl 1-4 klasių nekomplektavimo pastarojoje įstaigoje.

Švietimo tarybos posėdžiuose (2 k.) buvo aptariama situacija dėl galimų pokyčių. Lapkričio 30 d. numatomi pokyčiai, rengiant Bendrąjį planą, buvo pristatyti bendrojo ugdymo mokyklų direktorių pasitarime. Pagrindinių mokyklų bendruomenės pateikė apsisprendimus dėl struktūros (1-8, 1-10 klasės). Lapkričio 11 d. vyko diskusija su Darbo rinkos centro vadovais dėl specialiųjų poreikių mokinių po 21 metų mokymosi tęstinumo. Lapkričio 28 d. su galimais pokyčiais buvo supažindinti viešųjų įstaigų vadovai. Periodiškai vyko Darbo grupės posėdžiai, kurių metu buvo pristatomi ir aptariami plano rengimo etapai ir kylančios problemos. Miesto vadovai ir savivaldybės administracija buvo supažindinti su minėto plano rengimu.

Klaipėdos miesto savivaldybės tinklalapyje nuo š.m. spalio 28 d. iki lapkričio 12 d. rubrikoje „Meras klausia“ buvo pateiktas klausimas „Ar reikalinga miestui tik gabiesiems mokiniams skirta gimnazija?“. Į šį klausimą atsakė 72 klaipėdiečiai, iš kurių 34 pritarė tokios gimnazijos buvimui, 31 – nepritarė, 7 – neturėjo nuomonės.

Savo nuomonę dėl minėto klausimo išreiškė ir 30 miesto bendrojo ugdymo mokyklų, iš kurių trečdalis (11) mano, kad būtų tikslinga steigti gabiųjų mokinių gimnaziją mieste, labai nedaug (2) pritarė skyriaus steigimui jau vienoje iš esamų gimnazijų, kiti pateikė įvairių siūlymų: efektyvinti gimnazijų veiklą, steigti klases arba suabejojo tokios gimnazijos reikalingumu.

Klaipėdos miesto savivaldybės tinklalapyje nuo lapkričio 14 d. iki lapkričio 30 d. rubrikoje „Meras klausia“ buvo pateiktas klausimas „Ar reikalinga miestui bendrojo ugdymo mokykla su sportine ir sveikatinimo pakraipa?”. Apklausoje dalyvavo - 99 respondentai, iš kurių 71 pritarė tokios mokyklos steigimui, 22 - nepritarė, 6 - neturėjo nuomonės.

Lapkričio 23 d. buvo diskutuota su miesto kūno kultūros mokytojų būrelio ir Sporto skyriaus atstovais, miesto tarybos nariais – Vytautu Čepu, Vytautu Grubliu, Sauliumi Budinu - dėl bendrojo ugdymo mokyklos su sportine ir sveikatinimo pakraipa steigimo. Idėjai pritarta.

Švietimo taryba pasiūlė Bendrojo plano projekte ir 1-ajame priede numatyti Baltijos gimnazijai, kurioje įrengtas liftas ir joje yra galimybė ugdyti vaikus su judėjimo negalia, siekti regioninės mokyklos statuso. Taip pat pasiūlyta 2 priede numatyti mokytojams, netenkantiems darbo dėl mokinių skaičiaus mažėjimo, galimybę persikvalifikuoti į kito dalyko mokytojus (matematikos, fizikos ir kt.).

Šie pasiūlymai bus aptarti minėtoje darbo grupėje kartu su kitais pasiūlymais dėl jų įtraukimo į Bendrąjį planą.

Teikiame Bendrojo plano projektą (žr. [www.klaipeda.lt](http://www.klaipeda.lt)) viešiesiems svarstymams. Šio dokumento svarstymo procedūros numatytos Lietuvos Respublikos švietimo ir mokslo ministro 2011 m. liepos 5 d. įsakyme Nr. V-1212 „Mokyklos bendruomenės sprendimų dėl savivaldybės mokyklų tinklo kūrimo priėmimo tvarkos apraše“.

Laukiame Mokyklų tarybų sprendimų dėl pritarimo Bendrojo plano projektui arba argumentuotų siūlymų dėl jo tobulinimo iki 2012 m. sausio 15 d.

Klaipėdos miesto savivaldybės administracijos Švietimo skyrius